**SEM STAREJŠI SIN**

Meditacija za dekanijsko rekolekcijo, marec 2020

*Pripravil:* Franc Zorec, PS Murska Sobota

Pravzaprav sem mlajši sin v naši družini in podobno kot v evangeljski priliki je starejši brat ostal doma na kmetiji, jaz pa sem šel po svetu. Ali sem se že vrnil k Očetu, ne upam presojati, vsekakor pa imam tudi precej izkušenj oziroma skušnjav »starejšega sina«. Katere lastnosti in občutja imam v mislih? Starejši sin ni hotel biti del zgodbe, ki se je dogajala ob vrnitvi mlajšega brata. Bilo ga je sram, da je njegov brat zapravil svoje, oziroma družinsko premoženje in grešil po gostilnah in na cesti. On je ves čas na očetovem posestvu trpel, delal, si prizadeval za razvoj. Ob tem nikoli ni ČUTIL očetove ljubezni, vse je bilo samo po sebi umevno. Praznovanja, ki jih je doživljal pri očetu, zanj niso bila praznovanja, hotel se je poveseliti s SVOJIMI prijatelji. Oče ga je nagovarjal, naj vstopi in se veseli, vendar se je odločil: »Ne bom! Ni prav, nočem dajati lažnega vtisa o pravilnosti ravnanja BRATA in OČETA. Izoliral se bom, distanciral.«

Priznam, da kot duhovnik velikokrat čutim nemoč in nelagodnost ob dogodkih v župniji in škofiji ob dejstvu, da sem »sin« te družine. Kaj bom naredil, KAKO bom naprej živel poslanstvo sina?!

Ob iskanju vsebine za marčevsko meditacijo sem se ustavil **ob pismu papeža Frančiška bratom duhovnikom ob 160-letnici smrti arškega župnika** lani 4. avgusta. Besedilo, ki sledi, je del tega pisma. Misel, ki sem jo dodal, sem posebej označil. Zdi se mi, da papeževe besede blagodejno nagovarjajo »starejšega sina«, ki ne čuti Očetovega usmiljenja in ne zaznava potrebe po hvaležnosti. Kakor da mu Oče ničesar ni dal. V resnici pa ima VSE tisto, kar ima Oče…

**Iz papeževega pisma duhovnikom:**

*Pred časom sem (italijanskim) škofom izrazil zaskrbljenost, da se na mnogih naših področjih naši duhovniki čutijo zasmehovani in »obdolženi« zaradi zločinov, ki jih niso zagrešili. Rekel sem jim, da morajo v svojem škofu najti lik starejšega brata in očeta, ki naj jih v teh težkih časih opogumi, jih spodbudi in jih podpre na poti. Kot starejši brat in oče vam tudi jaz želim biti blizu; najprej zato, da bi se vam zahvalil v imenu vernega Božjega ljudstva za vse tisto, kar prejema od vas, s svoje strani pa, da bi vas opogumil in obnovil tiste besede, ki jih je Gospod tako nežno izgovoril na dan našega posvečenja in predstavljajo vir našega veselja: »Ne imenujem vas več služabnike ... vas sem imenoval prijatelje« (Jn 15,15).*

*Ne da bi zanikali ali ne priznavali škodo, ki so jo povzročili nekateri naši bratje, bi bilo krivično, če ne bi prepoznali tolikih duhovnikov, ki stalno in neokrnjeno darujejo vse, kar so in kar imajo, v dobro drugih (prim. 2 Kor 12,15), in nadaljujejo z duhovnim očetovstvom, ki zna jokati s tistimi, ki jočejo; nešteti duhovniki svoje življenje spreminjajo v delo usmiljenja na področjih ali v razmerah, ki so pogosto negostoljubna, oddaljena ali zapuščena in to tudi tako, da tvegajo svoje življenje. Priznavam in se vam zahvaljujem za vaš pogumen in nenehen zgled, ki nam v trenutkih razburkanosti, sramu in bolečine kaže, kako vi še naprej z veseljem tvegate za evangelij.*

*Ne izgubljajmo poguma! Gospod očiščuje svojo Nevesto in nas vse spreobrača k sebi. Daje nam doživljati preizkušnjo, da bi razumeli, da smo brez njega prah. Rešuje nas hinavščine, duhovnosti videza. Diha svojega Duha, da bi povrnil lepoto svoji Nevesti, ki je bila zasačena v očitnem prešuštvu. Dobro nam bo delo, če bomo danes prebrali 16. poglavje Ezekiela. To je zgodba Cerkve. To je moja zgodba, lahko reče vsak izmed nas. In navsezadnje, skozi vso sramoto, boš še naprej pastir.*

*Bolj kot naša izbira je poklic odgovor na Gospodov zastonjski klic. V trenutkih težav in krhkosti, kakor tudi v trenutkih slabosti, v katerih se pokažejo naše omejenosti, ko je najhujša od vseh skušnjav tista, da bi premlevali obup, ko bi trgali pogled, razum in srce; v takih trenutkih je pomembno – drznil bi si celo reči ključno – ne samo, da ne izgubimo spomina, polnega hvaležnosti, za Gospodov mimohod v našem življenju, spomin na njegov usmiljeni pogled, ki nas je povabil, naj se zastavimo zanj in za njegovo ljudstvo, ampak moramo imeti tudi pogum, da ga uresničimo in s psalmistom uspemo sestaviti svojo lastno hvalnico, ker je »njegovo usmiljenje večno« (Prim. Ps 135).*

*Bratje, hvala vam za vašo zvestobo sprejetim obveznostim. V družbi in v kulturi, ki je »nečimrnost« spremenila v vrednoto, je resnično pomembno, da obstajajo ljudje, ki se zastavijo in skušajo prevzeti obveznosti, ki zahtevajo vse življenje. Hvala vam za veselje, s katerim ste znali darovati svoje življenje in pokazali srce, ki je v teku let bilo in se borilo za to, da ne bi postalo ozko in zagrenjeno, pač pa bi ga nasprotno vsak dan razširjala ljubezen do Boga in do njegovega ljudstva; srce, ki ga čas, tako kakor dobro vino, ni zagrenil, ampak mu je dal vedno bolj izbrano kakovost; kajti »njegovo usmiljenje je večno«.*

**Moja misel:**

Kako blagodejno zvenijo papeževe besede pohvale in zahvale. Starejši sin ob vrnitvi mlajšega brata potrebuje veliko tolažbe. VSE se mu je porušilo:

1. kakor da vse njegovo življenje, ves njegov trud, delo nima nobenega smisla;

2. oddalji se od očeta, saj ga zavrača v njegovi drži veselja in odpuščanja;

3. zasovraži brata, ki mu je uničil smisel življenja in prizadevanja. Nikogar in ničesar več nima. Tega se sedaj zaveda, čeprav je bilo tako že prej. Vendar sedaj se zaveda, čuti…

*Hvala vam, ker skušate okrepiti bratske in prijateljske vezi znotraj prezbiterija in s svojim škofom, ko drug drugega podpirate in skrbite za tistega, ki je bolan, iščete tistega, ki se je osamil; ko opogumljate priletnega in se od njega učite modrosti, ko med seboj delite dobrine in se znate skupaj smejati in jokati…; kako pomembni so takšni trenutki! In celo, ko ste ostajali stanovitni in vztrajni, ko ste morali prevzeti težavno poslanstvo ali spodbuditi brata, da je sprejel svoje odgovornosti; kajti »njegovo usmiljenje je večno«.*

*Zahvaljujmo se tudi za svetost vernega Božjega ljudstva, ki smo ga povabljeni pasti in preko katerega Gospod pase in skrbi tudi za nas z darom, da lahko občudujemo to ljudstvo: starše, ki s tolikšno ljubeznijo vzgajajo svoje otroke, može in žene, ki z delom skrbijo za kruh svoji družini, bolnike, ostarele redovnice, ki se ne nehajo smejati. V tej stanovitnosti, da nadaljujejo iz dneva v dan, vidim svetost bojujoče se Cerkve.*

(Celotno papeževo pismo je na strani Radia Vatikan: <https://www.vaticannews.va/sl/papez/news/2019-08/pismo-papeza-franciska-bratom-duhovnikom.html>.)

**Vprašanja za pogovor:**

* Kako se prepoznam v pohvalah in zahvalah, ki jih papež namenja duhovnikom?
* Katera je moja največja težava pri sprejemanju sobratov duhovnikov?
* Kdaj čutim, da sem del duhovniškega bratstva s škofom v sredi?
* Kaj potrebujem za potrjenost v »ljubljenosti« znotraj svojega duhovniškega poklica?
* Ali pogrešam pohvalo, priznanje s strani škofa, dekana, sobratov?